Príloha č. 1 k zmluve o dielo:

*DSPRS „Ulica Pri prachárni – riešenie komunikácií“*

**Špecifikácia, technické požiadavky**

technický rozsah na spracovanie DSPRS, IČ a AD)

# Názov:

# DSPRS „Ulica Pri prachárni – riešenie komunikácií“

# Predmet (špecifikácia) diela:

Vypracovanie dokumentácie na stavebné povolenie v podrobnosti dokumentácie na realizáciu stavby (ďalej len „DSPRS“) - projekčné riešenie dobudovania komunikácie pre peších a peších/cyklistov, prestavby jestvujúcej križovatky miestnych komunikácií prepojovacia komunikácia (ďalej len „PK“) Popradská - Gemerská a Pri Prachárni na okružnú križovatku, priechodov pre chodcov s osvetlením a zvýraznením technológiou pre zvýšenie bezpečnosti chodcov, zastávok MHD, dopravné značenie, stavebné úpravy dotknutých miestnych komunikácií, sadové úpravy, súvisiace/vyvolané objekty (ochrana, preložka inžinierskych sietí a pod.), výkaz výmer a rozpočet vrátane vytýčenia dotknutých podzemných inžinierskych sietí a zariadení a potrebného geodetického zamerania (polohopis, výškopis, zameranie vytýčených inžinierskych sietí) v rozsahu špecifikovanom v ods. *2.1.* tejto prílohy, inžinierska činnosť (ďalej len „IČ“) v rozsahu špecifikovanom v ods. *2.2.* tejto prílohy, výkon činnosti autorského dohľadu projektanta (ďalej len „AD“) v rozsahu špecifikovanom v ods. *2.3.* tejto prílohy, a. i. činnosti nevyhnutné na riadne a včasné vykonanie diela podľa zmluvy a tejto prílohy.

Miesto: k. ú. Južné Mesto, MČ Košice – Juh, PK Popradská – Gemerská, ul. Pri Prachárni.

*2.1. DSPRS - požiadavky na vypracovanie DSPRS:*

DSPRS bude vypracovaná odborne spôsobilými osobami v príslušnom odbore v zmysle platných predpisov, v slovenskom jazyku, a podľa všeobecne záväzných právnych predpisov, nariadení, technických noriem a predpisov v platnom znení v čase spracovania DSPRS so základnými náležitosťami danými technickými predpismi TP 019 (TP 03/2006) Dokumentácia stavieb ciest, Technické podmienky /TP sú dostupné na webovej stránke [www.ssc.sk](http://www.ssc.sk)/, zákonom č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov a vyhláškou MŽP SR č. 453/2000 Z. z., ktorou sa vykonávajú niektoré ustanovenia stavebného zákona.

*Obsah a rozsah DSPRS:* bude vychádzať z TP 019 a jej príloh a to primerane k predmetu DSPRS: Príloha č. 2 Požiadavky na spracovanie dokumentácie stavby, Príloha č. 7 Podklady a požiadavky na vypracovanie dokumentácie na stavebné povolenie (DSP), Príloha č. 8 Základné náležitosti dokumentácie na stavebné povolenie (DSP), Príloha č. 9 Podklady a požiadavky na vypracovanie dokumentácie na realizáciu stavby (DRS) a Príloha č. 10 Základné náležitosti dokumentácie na realizáciu stavby (DRS) - A. Sprievodná správa (všeobecná časť, technická časť, riešenie objektov, zoznam dotknutých parciel podľa KN pre jednotlivé objekty), B.1 Prehľadná situácia, B.2 Celková situácia stavby (na podklade katastrálnej mapy), B.3 Pozdĺžny rez, B.4/B.5 Ortofotomapa, B.6 Vizualizácie, C.1 Koordinačný výkres s vykreslením majetkových hraníc oddielov/ objektov, C.2 Dopravné značenie celej stavby, D. Písomnosti, výkresy objektov a výpočty, F. Dokumentácia meračských prác, G. Plán BOZP, I. POV, O. Rozpočet a výkaz výmer /ocenený položkovitý rozpočet vrátane neoceneného výkazu výmer/.

Súčasťou DSPRS bude spracovanie projektu trvalého a dočasného dopravného značenia v zmysle zákona č. 135/1961 Zb. o pozemných komunikáciách (cestný zákon) v znení neskorších predpisov, zákona NR SR č. 8/2009 Z. z. o cestnej premávke a o zmene a doplnení niektorých zákonov v znení neskorších predpisov, vyhlášky MV SR č. 9/2009 Z. z., ktorou sa vykonáva zákon o cestnej premávke a o zmene a doplnení niektorých zákonov v znení neskorších predpisov a vyhlášky MV SR č. 30/2020 Z. z. o dopravnom značení.

Geodetická dokumentácia a všetky prílohy jednotlivých častí DSPRS budú potvrdené odborne spôsobilou osobou v príslušnom odbore v zmysle platných predpisov.

Technické požiadavky uvedené v DSPRS a v cenovej časti sa nesmú odvolávať na konkrétneho výrobcu, výrobný postup, obchodné označenie, patent, typ, oblasť alebo miesto pôvodu alebo výroby, a pod., pokiaľ to nie je nevyhnutné.

*Formy a počty dodania DSPRS:*

*DSPRS: výkresová časť a súhrnné/technické správy:*

- tlačená forma: 12 x,

- elektronická forma (CD nosič) vo formáte .doc a .dwg resp. dgn: 3 x,

*DSPRS: cenová časť* (ocenený položkovitý rozpočet a neocenený výkaz výmer):

- tlačená forma (s podpisom a pečiatkou spracovateľa): 2 x,

- elektronická forma vo formáte .xls: 2 x.

*Predmet projekčného riešenia:*

- dobudovanie chodníka pre peších - odbočka k OC Cassovia - Elektrodom NAY,

- dobudovanie chodníka pre peších/cyklistov – napojenie na jestvujúci chodník pozdĺž ul. Pri Prachárni /Futbalová arénou - križovatka PK Popradská – Gemerská, s prispôsobením usporiadania a konštrukcie jestvujúcemu chodníku/

- prestavba jestvujúcej križovatky miestnych komunikácií PK Popradská - Gemerská a Pri Prachárni na okružnú križovatku s nadväznosťami,

- priechody pre chodcov s osvetlením a zvýraznením technológiou pre zvýšenie bezpečnosti chodcov, bezbariérovou úpravou a prvkami pre nevidiacich a slabozrakých, situovanie podľa prílohy č. 4,

- nové zastávky MHD (7 ks) na ul. Pri Prachárni a PK Popradská – Gemerská, situovanie podľa prílohy č. 5 - niky, nástupné plochy, vybavenie zastávok oznamovacími prostriedkami (označníky, LED informačné tabule s elektrickými prípojkami) a mobiliárom (odpadkové koše lavičky), základy a elektro prípojky pod prístrešky MHD; zriadenie nástupných plôch/stavebné úpravy jestvujúcich s bezbariérovým prístupom, stavebné úpravy komunikácií v mieste zastávok (ník) s výmenou konštrukcie vozovky, spevnením podložia, bezbariérovými zástavkovými obrubníkmi, odvodnením plôch – samostatná časť/objekt DSPRS vr. rozpočtu a výkazu výmer,

- dopravné značenie – trvalé zvislé a vodorovné dopravné značenie, dočasné dopravné značenie, organizácia dopravy počas výstavby,

- stavebné úpravy dotknutých miestnych komunikácií – výmena živičného krytu/lokálna výmena konštrukcií, výmena/doplnenie obrubníkov, výškové úpravy jestvujúcich znakov inžinierskych sietí, odvodnenie,

- sadové úpravy – spätné úpravy dotknutých plôch verejnej zelene podľa požiadaviek správcu,

- súvisiace/vyvolané objekty – napr. ochrana/preložka dotknutých podzemných rozvodov inžinierskych sietí a zariadení podľa požiadaviek ich vlastníkov/správcov, a pod.,

- výkaz výmer a rozpočet - položkovitý rozpočet bude spracovaný v aktuálnej cenovej úrovni v členení: krycí list rozpočtu, rekapitulácia, položkovitý rozpočet (na jednotlivé stavebné objekty, resp. časti rozpočtu); nebudú použité kumulované položky a v popise jednotlivých položiek výkazu výmer nebude uvedený názov výrobku, označenie výrobcu a pod., pokiaľ to nie je nevyhnutné.

*Doplňujúce prieskumy a merania:*

- vytýčenie dotknutých podzemných rozvodov a zariadení inžinierskych sietí ich vlastníkmi/správcami s vyznačením a geodetickým zameraním trasy v teréne,

- účelové mapovanie, trieda presnosti 2, geodetický elaborát v rozsahu požadovanom TP 019

*2.2. Výkon inžinierskej činnosti (ďalej len „IČ“):*

*-* výkon všetkých činností a úkonov potrebných pre projekčnú prípravu - zabezpečenie vstupných podkladov a všetkých potrebných stavebno-technických informácií, podkladov a meraní potrebných na spracovanie DSPRS vrátane podkladov z KN,

- prerokovanie DSPRS - vykonanie všetkých a akýchkoľvek činností a úkonov potrebných na odsúhlasenie DSPRS referátom dopravy MMK, Oddelením útvar hlavného architekta mesta Košice, krajským dopravným inšpektorátom KR PZ v Košiciach, DPMK a. s., Košice, Správou mestskej zelene v Košiciach, MČ Košice – Juh, vlastníkmi/správcami všetkých stavbou dotknutých podzemných rozvodov a zariadení inžinierskych sietí a získanie ich kladných písomných vyjadrení/stanovísk, dodanie kompletnej DSPRS a výstupov „IČ“ (dokladov) v originálnom vyhotovení objednávateľovi,

- účasť na povoľovacích konaniach stavby/častí stavby zvolaných príslušnými stavebnými úradmi, príp. iných rokovaniach týkajúcich sa stavby vrátane poskytnutia požadovaných stanovísk/vysvetlení k DSPRS aj po uplynutí termínu dodania DSPRS,

- poskytovanie súčinnosti pri vysvetľovaní súťažných podkladov a inej sprievodnej dokumentácie na výber zhotoviteľa stavby - bezodkladné pripravenie odpovedí na otázky záujemcov/uchádzačov týkajúce sa technických špecifikácií, výkazov výmer, textovej a výkresovej časti DSPRS aj po uplynutí termínu dodania DSPRS.

*2.3. Výkon činnosti autorského dohľadu projektanta (ďalej len „AD“):*

- občasný odborný autorský dohľad projektanta nad uskutočňovaním stavby podľa DSPRS overenej príslušným stavebným úradom/úradmi v stavebnom konaní a to počas celej doby realizácie stavby, t. j. od odovzdania staveniska stavby a jeho prevzatia zhotoviteľom až po odovzdanie stavby a jej prevzatie objednávateľom,

- účasť na odovzdaní staveniska zhotoviteľovi stavby,

**-** účasť na operatívnych a kontrolných dňoch stavby; na výzvu objednávateľa je AD povinný dostaviť sa na stavbu do 3 dní, v mimoriadnych prípadoch do 24 hod., v prípade zložitých riešení a v prípade potreby stanoviska jednotlivých špecialistov je AD povinný dodať svoje stanovisko v termíne dohodnutom s objednávateľom, stanovenom podľa zložitosti riešení,

- účasť na kontrole a preberaní prác a konštrukcií/prvkov, ktoré sú rozhodujúce pri realizácii jednotlivých objektov, resp. majú byť ďalším postupom zakryté alebo sa stanú neprístupnými,

- účasť na vykonávaní všetkých potrebných skúšok a meraní stanovených v DSPRS, všeobecne záväzných právnych predpisoch a v technických normách,

**-** kontrola súladu realizovanej stavby s DSPRS overenou stavebným úradom s prihliadnutím na podmienky určené stavebným povolením a poskytovanie vysvetlení/ stanovísk potrebných pre plynulosť výstavby,

**-** posudzovanie návrhov zhotoviteľa stavby na zmeny a odchýlky z pohľadu dodržania technicko – ekonomických parametrov stavby, príp. ďalších údajov a ukazovateľov,

- posudzovanie návrhov na prípadné zmeny DSPRS/časti DSPRS oproti DSPRS overenej príslušným stavebným úradom,

- v prípade, že skutkový stav zistený na stavenisku nezodpovedá predpokladom v DSPRS, navrhovať technické riešenie vyvolanej zmeny, vrátane komplexného projekčného spracovania zmeny technického riešenia a dodania v 4 vyhotoveniach vrátane vyhotovenia oceneného položkovitého rozpočtu a výkazu výmer,

- písomné vyjadrenie k prípadným naviac prácam (nad rozsah stanovený v DSPRS, príp. jej cenovej časti) ako sú napr. požiadavky na väčšie množstvo prác a dodávok výrobkov oproti uvedeným v rozpočte resp. k prácam a dodávkam výrobkov nezahrnutým do rozpočtu, k prípadným zmenám stavebných a technologických postupov a pod. a k ich oceneniu,

**-** sledovanie postupu výstavby z hľadiska technického a technologického, dodržiavania podmienok stanovených v DSPRS, z hľadiska dodržiavania platných technických noriem a predpisov a všeobecne záväzných právnych predpisov a nariadení,

**-** účasť na odovzdaní a prevzatí stavby/časti stavby,

- odsúhlasenie dokumentácie skutočného realizovania stavby (DSRS),

- účasť na kolaudačných konaniach častí stavby zvolaných príslušnými stavebnými úradmi.

AD bude zaznamenávať svoje rozhodnutia do stavebného denníka vedeného na stavbe, resp. formou samostatného písomného vyjadrenia/stanoviska.